
Τρίτη, 22 Σεπτεμβρίου 2026

ΔΕΛΤΙΟ ΤΥΠΟΥ

Συλλήψεις αλλοδαπών για πλαστογραφία, κατοχή πλαστού εγγράφου και ένταξη σε συμμορία στη Σάμο

 	Τις μεσημβρινές ώρες την 20.09.2026, στελέχη της Λιμενικής Αρχής της Σάμου προέβησαν στη σύλληψη δύο (02) αλλοδαπών, ηλικίας 26 (υπηκόου Συρίας) και 23 ετών (υπηκόου Ιράκ), στο Βαθύ της Σάμου. 
Συγκεκριμένα, κατόπιν αξιοποίησης πληροφοριών και στοιχείων που περιήλθαν από την Περιφερειακή Ομάδα Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Θεσσαλονίκης, στελέχη του Γραφείου Ασφάλειας, με τη συνδρομή του Κλιμακίου Ειδικών Αποστολών (Κ.Ε.Α.) του Λιμεναρχείου Σάμου και της Π.Ο.ΔΙ.Ν. του Κεντρικού Λιμεναρχείου Χίου, εντόπισαν τον 26χρονο να αποβιβάζεται στο λιμάνι Μαλαγαρίου από επιβατηγό-οχηματαγωγό (Ε/Γ-Ο/Γ) πλοίο, προερχόμενο από το λιμάνι της Θεσσαλονίκης. 
Στη συνέχεια, ο ανωτέρω μεταφέρθηκε με Ε.Δ.Χ. όχημα (ΤΑΞΙ) στο Βαθύ Σάμου, όπου συνάντησε τον 23χρονο και του παρέδωσε ένα πλαστό δελτίο ταυτότητας. Κατόπιν ελέγχου, διαπιστώθηκε ότι ο 23χρονος είχε εισέλθει παράνομα στη χώρα και ότι το ανωτέρω πλαστό έγγραφο προοριζόταν να χρησιμοποιηθεί για τη μετακίνησή του από τη Σάμο προς την Αθήνα και στη συνέχεια στο εξωτερικό. 
Επιπλέον, κατά τη συλλογή στοιχείων προέκυψε η εμπλοκή έτερου αλλοδαπού (αγνώστων λοιπών στοιχείων) ως συνεργού στη διευκόλυνση της παράνομης διαμονής και μετακίνησης του 23χρονου, ο οποίος αναζητείται στο πλαίσιο της αυτόφωρης διαδικασίας. 
Από το Λιμεναρχείο Σάμου, που διενεργεί την προανάκριση, συνελήφθη ο 23χρονος για παράβαση του άρθρου 24 παρ. 6 του Ν. 5038/2023 («Κατοχή πλαστού ταξιδιωτικού εγγράφου»), του άρθρου 83 παρ. 1 του Ν. 3386/2005 («Παράνομη είσοδος στη χώρα»), καθώς και των άρθρων 216 («Πλαστογραφία») και 46 παρ. 1 («Ηθική αυτουργία») του Π.Κ. Παράλληλα, συνελήφθη ο 26χρονος για παράβαση του άρθρου 24 παρ. 5 του Ν. 5038/2023 («Διευκόλυνση παράνομης διαμονής πολίτη τρίτης χώρας εκ κερδοσκοπίας από κοινού»), του άρθρου 24 παρ. 6 του Ν. 5038/2023, καθώς και του άρθρου 187 παρ. 3 του Π.Κ. («Συμμορία»). 
Από τη Λιμενική Αρχή Σάμου κατασχέθηκαν το ανωτέρω δελτίο ταυτότητας, μία (01) συσκευή κινητής τηλεφωνίας καθώς και το χρηματικό ποσό των εκατόν εβδομήντα ευρώ (170 €). 
Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr.

